Sagredo anuncia que el pròxim estiu hi haurà ‘Cine d’Estiu’ davant de l’espectacular acollida
26/07/2015

# Sagredo anuncia que el pròxim estiu hi haurà ‘Cine d’Estiu’ davant de l’espectacular acollida

26.07.2015

L’alcalde de Paterna, Juan Antonio Sagredo, s’ha compromés que la Cova Gran aculla la projecció de pel•lícules tots els mesos de juliol de l’any que ve

L’alcalde de Paterna, Juan Antonio Sagredo, es va comprometre que si la projecció de la pel•lícula Ocho apellidos vascos era un èxit, el pròxim mes de juliol hi hauria ‘Cine d’Estiu’ tots els caps de setmana.

I va ser el mateix primer edil qui va anunciar en el seu compte personal de Facebook que la iniciativa ha sigut “tot un èxit”, després que més de 1.200 persones abarrotaren la Cova Gran este passat cap de setmana, emblemàtic escenari de Paterna en el que es va projectar la cinta espanyola de forma totalment gratuïta.

Sagredo ha assegurat que “l’any que ve, tots els caps de setmana de juliol tindrem cine d’estiu amb entrada gratuïta a Paterna” i ha sol•licitat la col•laboració dels veïns i veïnes en Facebook. “Aneu pensant quines pel•lícules vos agradaria veure, perquè també les decidirem entre tots i totes”, va assenyalar l’alcalde.

Durant la projecció, el govern local va vetlar perquè es compliren totes les mesures de seguretat requerides per al correcte desenrotllament de la jornada, i els veïns i veïnes van poder disfrutar d’una nit diferent gràcies a esta iniciativa, impulsada i coordinada des de l’àrea de Tradicions, Cultura i Foc que dirigeix la tinenta d'alcalde Paqui Periche.